Metrobeampte tydens huisroof doodgeskietArgieffoto ŉ Beampte van die Tshwane-metropolisie (TMPD) is Woensdagaand tydens ŉ huisroof doodgeskiet. Snr.supt. Isaac Mahamba, woordvoerder van die metropolisie, het gesê die beampte was by sy huis in Winterveldt toe die voorval omstreeks 20:00 plaasgevind het. “Na bewering het drie gewapende mans die beampte se huis binnekom terwyl hy en sy gesin saam tuis was. Hulle het selfone, bankkaarte, ŉ skootrekenaar en sy motorsleutels geëis. Hulle het hom daarna geskiet,” het Mahamba gesê. Twee van die verdagtes het balaklawas aangehad. “Die verdagtes het gevlug met sy Audi A4. Die beampte is na die naaste hospitaal gehaas, maar is by sy aankoms dood verklaar,” het Mahamba gesê. “Sake van huisroof en moord is aanhangig gemaak en word deur die polisie ondersoek.” Volgens Mahamba is die drie verdagtes nog nie vasgetrek nie. Die polisie het versoek dat enigiemand met inligting oor die voorval die polisie moet kontak by 012 358 7095/6 of 082 891 8625. “Die TMPD is diep geskok ná die voorval en sal die familie bystaan met berading. Ons sal ook saam met die polisie werk om die skuldiges vas te trek,” het Mahamba gesê.